Die wat op die Here wag, kry nuwe krag; hulle vaar op met vleuels soos die arende; ... hulle wandel en word nie mat nie. - Jes. 40:31 OV
Hoe heerlik sal dit nie wees om op te vaar met die vleuels van arende, en te wandel en nie moeg te word nie! Ons kan, sê Jesaja, ons moet net op die Here wag. Want as ons op die Here wag, styg ons uit bo alles wat ons so vas bind op hierdie aarde.
Maar hoe wag ‘n mens op die Here? Ons gaan ontmoet Hom vroeg in die oggend en laat in die aand, en enige tyd deur die dag wanneer ons Hom dringend nodig het, of sommer net ‘n klein oomblikkie vry het om Hom op te soek in ons diepste heiligdom van krag. Daar sal ons Hom ALTYD kry!
‘n Tyd om stil te word in sy Heerlikheid, Liefde, Lig en Krag – ‘n tyd om Hom toe te laat om ons hart en ons siel binne te kom, sodat ons ware opregte Ligwesens kan word wat woon in ‘n tempel van Lig. Dit is wat ons moet doen om met die vleuels van arende oor al ons probleme heen uit te styg – só hoog sweef ons dan dat die uitdagings voor ons slegs geleenthede word!
Gebed: Dankie, Here, op U wag ek, en kry ek nuwe krag!
Posted by Poppie Oosthuizen at Wednesday, June 11, 2014